ועדת הכנסת, כנסת 23, פרוטוקול מספר 64, 2020-09-29 11:45

איתן גינזבורג: בוקר טוב, גמר חתימה טובה לכולם, אני מתכבד לפתוח את ישיבת ועדת הכנסת.

איתן גינזבורג: היום יום שלישי, י"א בתשרי התשפ"א – 29 בספטמבר 2020.

איתן גינזבורג: בהתאם להוראות סעיף 18(א) לחוק יסודות התקציב, צריך להקים ועדה משותפת של ועדת כספים וחוץ וביטחון לתקציב הביטחון.

איתן גינזבורג: מכיוון שטרם הגיעו להסכמות על הרכב קבוע לוועדה המשותפת, ביקשו יושבי ראש הוועדות כספים וחוץ וביטחון להקים ועדה משותפת זמנית למשך שלושה שבועות, כדי לדון רק בחלק הספציפי מתוך ה-11 מיליארד.

איתן גינזבורג: מוצע להקים ועדה משותפת שתהיה עד ה-22 לאוקטובר.

איתן גינזבורג: הוועדה תמנה 8 חברים, 4 חברים בכל ועדה, לפי החלוקה הבאה: מטעם ועדת כספים: משה גפני, יושב-ראש הוועדה המשותפת, הילה שי-וזאן, ינון אזולאי ואלכס קושניר, ומטעם ועדת חוץ וביטחון: צבי האוזר, ניר ברקת, אבי דיכטר ומשה יעלון.

איתן גינזבורג: כמו שאמרתי, ההרכב יהיה בתוקף עד ליום ד' בחשון תשפ"א – 22.10.

בצלאל סמוטריץ': מה יש ב-22 באוקטובר?

בצלאל סמוטריץ': מה הם רוצים לאשר עכשיו דחוף שהם צריכים לעשות משהו זמני?

איתן גינזבורג: הם צריכים לאשר דחוף את חלוקת הכסף של תקציב הביטחון ב-11 מיליארד.

בצלאל סמוטריץ': אז תקימו ועדה נורמאלית.

בצלאל סמוטריץ': הקואליציה לא מסוגלת להקים ועדה משותפת לתקציב הביטחון?

בצלאל סמוטריץ': אני חושב שזו בושה וחרפה שהקואליציה, שממשלת האחדות הגדולה, שממשלת הקורונה לא מסוגלת עכשיו להגיע להסכמה על המינימום הזה של הקמת ועדה נורמאלית לתקציב הביטחון.

בצלאל סמוטריץ': זאת אחת הוועדות הכי משמעותיות בכנסת, יש לה השפעה על הביטחון של מדינת ישראל ועל תקציב הביטחון.

בצלאל סמוטריץ': הוועדה היחידה שהביקורת והבקרה שלה אפקטיביים על מערכת הביטחון - אנחנו יודעים כמה הבקרה התקציבית על מערכת הביטחון לוקה בחסר – זאת הוועדה המשותפת לתקציב הביטחון.

בצלאל סמוטריץ': זאת הוועדה היחידה בכנסת שנכנסת לקישקס של תקציב הביטחון.

בצלאל סמוטריץ': עכשיו הם עושים ועדה זמנית כזאת שתתכנס לשלושה שבועות.

בצלאל סמוטריץ': היא תהיה חותמת גומי, כי הרי כבר עברו שלושה מיליארד בממשלה.

בצלאל סמוטריץ': תראו לפי ההרכב של הוועדה שהיא תהיה חותמת גומי.

בצלאל סמוטריץ': אני לא אלך לבג"ץ על הכנסת, כי זה גם לא יעבור בג"ץ.

בצלאל סמוטריץ': צריכה להיות ועדה כזאת שנכנסת לעובי הקורה, שעוקבת אחרי תקציב הביטחון, שלומדת מהשקל הראשון שלו עד המיליארד ה-64 האחרון שלו.

בצלאל סמוטריץ': להקים ועדה אד-הוק רק כדי לאשר את זה בהצבעה, בלי לבדוק, זה דבר הזוי לחלוטין.

איילת שקד: למה אין לנו נציג בה?

בצלאל סמוטריץ': אתם כל הזמן מדברים על דמוקרטיה, על פרלמנטרי, על לא להגביל הפגנות, אבל אפשר לרמוס את הדמוקרטיה עד דק, לפרק את הכנסת, לחסל אותה, לחסל את ועדותיה, להעביר מיליארדים בלי שאף אחד יודע למה הם עוברים, למה הם משמשים.

מאיר כהן: זה לא בהסכמת ראשי הסיעות.

מאיר כהן: על זה יש ויכוחים, על ועדה משותפת?

מאיר כהן: אחד, זה מביש, ושניים, זה לא בהסכמת ראשי הסיעות, לכן אנחנו מתנגדים.

ניצן הורוביץ: לא זו בלבד שאין תקציב והממשלה הזאת תלויה על בלימה שאולי יוגש תקציב בשבוע האחרון של השנה, אפילו ועדה משותפת שהייתה פה בכל הכנסות והוקמה ללא כל בעיה בעבר, אפילו את זה לא מצליחים לעשות.

ניצן הורוביץ: אני לא מבין מדוע צריך להקים ועדה זמנית לשלושה שבועות בשביל משהו לא ברור.

ניצן הורוביץ: החלק הזה של ה-11 מיליארד צריך להידון במסגרת ועדה רגילה.

ניצן הורוביץ: מה זאת אומרת שאתם לא מגיעים להסכמות?

ניצן הורוביץ: תגיעו להסכמות.

ניצן הורוביץ: למה צריך לעשות את הוועדה הזמנית הזאת?

ניצן הורוביץ: אף פעם לא היה דבר כזה.

חמד עמאר: אני מצטרף לדברים של חברי הכנסת.

חמד עמאר: אני חושב שזאת בושה שקואליציה מעל 72 חברי כנסת לא מצליחה להגיע להסכמים בשום דבר.

חמד עמאר: חוץ מלשמוע אתכם רבים אחד עם השני, הליכוד נגד כחול לבן וכחול לבן נגד הליכוד, לא רואים שום דבר שיכול להוביל את המדינה קדימה.

חמד עמאר: אתם הורסים את המדינה.

חמד עמאר: שתי המפלגות היום, כחול לבן והליכוד, הורסות את המדינה.

איתן גינזבורג: חוסר ההסכמה הוא לא בין כחול לבן לליכוד.

חמד עמאר: אם יש הסכמה בין כחול לבן לליכוד, מחר בבוקר ניתן להקים ועדה.

חמד עמאר: תקים ועדה קבועה.

חמד עמאר: אתה מכנס אותנו בשביל להקים ועדה לשלושה שבועות?

חמד עמאר: לא היה דבר כזה בכנסת.

חמד עמאר: אנחנו כמה חודשים אחרי בחירות ושום דבר לא זז בכנסת הזאת.

חמד עמאר: זו בושה.

חמד עמאר: אנחנו צריכים לשבת כאן ולהצביע על הקמת ועדה זמנית עם שמונה חברי כנסת?

חמד עמאר: למה שמונה חברי כנסת ולא תשעה חברי כנסת?

איתן גינזבורג: כי ועדה משותפת היא תמיד פריטטית, זה התקנון בכנסת.

איילת שקד: אני יו"ר סיעה.

איילת שקד: אף אחד לא דיבר איתי ולא דיבר עם ראשי הסיעות האחרות מהאופוזיציה.

איילת שקד: עוד לא היה דבר כזה שקואליציה רמסה ככה אופוזיציה.

איילת שקד: אתם חרפה לדמוקרטיה, אתם חרפה לניהול המדינה, אתם ממשלה מתקוטטת.

איילת שקד: בקרוב מאוד שאתם תהיו אופוזיציה אני מבטיחה לך שאנחנו לא נתנהג ככה.

איילת שקד: לא היה דבר כזה מעולם שאף אחד מראשי הסיעות באופוזיציה לא שמע על הוועדה הזאת, שזאת אחת הוועדות הכי חשובות בכנסת.

איילת שקד: אתם, כנראה, הולכים "ללקק" למערכת הביטחון, בטח לא לבדוק שם אף סעיף, רק לאשר כמו חותמת גומי.

איילת שקד: זו חרפה.

יואב סגלוביץ': זה בסדר, אפשר לעשות כל דבר, אבל השאלה אם זה נכון לעשות.

יואב סגלוביץ': רמת הטירוף היא בלתי רגילה.

יואב סגלוביץ': אני לא יודע אם אתם יודעים, אבל לא כל ועדות המשנה של חוץ וביטחון קמו עד עכשיו.

יואב סגלוביץ': אפילו ועדות המשנה לא פעלו כולן.

יואב סגלוביץ': אנחנו נמצאים פה באירוע ממש מוטרף, והביטוי של זה זו הבקשה הזאת היום.

יואב סגלוביץ': צריך לשים לזה סוף.

יואב סגלוביץ': אני חושב שהבטן של חברי הכנסת מהקואליציה שנמצאים כאן מתהפכת.

יואב סגלוביץ': שיעשו את חובתם.

יואב סגלוביץ': מדובר במיליארדים על מיליארדים בלי שום בקרה.

יואב סגלוביץ': טירוף מערכות מוחלט.

איתן גינזבורג: אני הייתי, כידוע לראשי הסיעות כאן, מעורב בהקמת ועדות משותפות קודמות, אני דאגתי שכל ההרכבים יהיו מוסכמים.

איתן גינזבורג: גם לגבי ועדת חוץ וביטחון שהובלתי הגעתי לכדי סיכום כמעט סופי בנוגע להרכבה.

איתן גינזבורג: בהודעה של יושב-ראש ועדת הכספים ויושב-ראש ועדת חוץ וביטחון דובר על הסכמה.

איתן גינזבורג: לאור העובדה שאני שומע פה שאין הסכמה, אני מוריד את הנושא הזה מסדר היום, אנחנו לא נצביע על כך.

איתן גינזבורג: פניית יושב-ראש ועדת החוקה, חוק ומשפט בדבר טענת נושא חדש בעת הדיון בהצעת חוק סמכויות מיוחדות על ההסתייגויות שהוגשו על ידי חברת הכנסת איילת שקד, חבר הכנסת סגלוביץ' וחבר הכנסת אוסאמה סעדי.

בצלאל סמוטריץ': איפה כל אלפי ההסתייגויות?

איתן גינזבורג: הוועדה הזאת דנה במה שוועדת חוקה מבקשת שנדון.

איתן גינזבורג: אם יש עוד נושאים חדשים שטרם עלו לכאן, הוועדה תתכנס ותדון שוב.

איתן גינזבורג: מה שהוגש כנושא חדש והועבר לוועדת הכנסת על ידי ועדת חוקה – בזה אנחנו דנים.

איתן גינזבורג: כרגע יש שתי בקשות: בקשה של חברת הכנסת איילת ושקד, ובקשה של חברי הכנסת סגלוביץ' ואוסאמה סעדי.

איתן גינזבורג: ההסתייגויות שהוגשו על ידי חברת הכנסת שקד עוסקות במתן סמכויות נרחבות לממשלה במצב חירום.

איתן גינזבורג: ההצעה לאפשר ליועצים חיצוניים לייעץ לממשלה במקום הגורמים המקצועיים של הממשלה, שזה חלק מההסתייגויות, והבקשה שלהם לאסור הסתייגויות כשהמצב הוא לא מצב חירום מיוחד - כל הנושאים האלה ועוד לא היו בהצעת החוק המקורית, לכן אני חושב שהם בגדר נושא חדש להצעת החוק הזאת.

איילת שקד: היועץ המשפטי של ועדת חוקה, ואני אשמח לשמוע את ארבל, חושב שזה לא נושא חדש.

איילת שקד: אני מסכימה שמי שקובע הם חברי הכנסת.

איילת שקד: הסתייגות אחת אומרת שלא מקבלים חוות דעת חיצונית, שמספיקה הסכמת שר הבריאות.

איילת שקד: לא צריך להוסיף את המשפט: "וגורמי המקצוע במשרד הבריאות".

איילת שקד: לא צריך לתת לגורמי המקצוע מעמד בחקיקה, לא היה דבר כזה.

איילת שקד: אני מקווה מאוד שלפחות על הסתייגות הזאת חברי הכנסת מהליכוד יצביעו יחד איתנו.

בצלאל סמוטריץ': איתן, איזה חוק אתה מכיר שכתוב בו במפורש שצריכה להישמע עמדת גורמי המקצוע?

איתן גינזבורג: באיזה חוק אתה מכיר שמגבילים הפגנות?

איילת שקד: מה שעשיתם, ממשלת כחול לבן-ליכוד, זה פשע כלפי המדינה.

איילת שקד: למה?

איילת שקד: כי החלטתם על סגר מלא כדי לאסור הפגנות.

איילת שקד: אני חושבת שההחלטה של היועץ המשפטי לממשלה ושל שר המשפטים היא החלטה שערורייתית.

איילת שקד: אפשר להגביל הפגנות גם בסגר חלקי.

איילת שקד: אם 50% מהמשק עובד ואין התקהלויות, אפשר לעשות מתווה להפגנות.

איילת שקד: זה שהיועץ המשפטי לממשלה ושר המשפטים החליטו שלא, זה דבר, בעיני, חמור שאתם כשרים הייתם צריכים להילחם בו.

איילת שקד: מה עשיתם?

איילת שקד: נתניהו לא רצה את ההפגנות, בין אם זה בגלל הדבקה, בין אם זה כי לא נעים לו, ואתם לא הסכמתם להגביל את ההפגנות אם זה לא סגר מלא.

איילת שקד: עשרות אנשים איבדו את פרנסתם רק כי הלכנו לסגר מלא, למרות שהיה ברור שאפשר להסתפק גם בסגר של מרץ.

איילת שקד: מה אנחנו אומרים?

איילת שקד: כדי להציל את כלכלת ישראל ולמנוע מאנשים חרפת רעב, תעשו את הדבר ההגיוני, תגבילו את ההפגנות במצב של סגר חלקי, אל תאסרו אותן.

איילת שקד: אני לא חושבת שיש מישהו שיושב בחדר הזה שלא יסכים איתי.

איילת שקד: כל אחד כבול באילוצים הפוליטיים שלו.

איתן גינזבורג: את טועה, כי ביום שישי האחרון נכנסו לתוקפן תקנות שמגבילות הפגנות.

איתן גינזבורג: לפי המתווה שקבעה המשטרה ומשרד הבריאות יש היום במדינת ישראל הגבלות על הפגנות.

איילת שקד: אז בשביל מה צריך את החוק הזה?

איתן גינזבורג: הנושא החדש שאת מציעה כרגע אומר שגם במצב של סגר חלקי צריך לאסור כל הפגנה שהיא.

איילת שקד: אם היום יש הגבלות בלי החוק הזה, בשביל מה צריך את החוק?

אוסאמה סעדי: באמת שלא צריך את החוק הזה.

איתן גינזבורג: במקביל לחוק הזה גם הוגשו תקנות שמגבילות הפגנות.

איילת שקד: אם התקנות מספיקות, בשביל מה צריך את החוק?

איתן גינזבורג: מכיוון שיש כאלה שטוענים, גם בממשלה, שבמצב חירום מיוחד צריך להגביל עוד יותר את ההפגנות, מעבר להגבלות שקבעה הממשלה ומשרד הבריאות.

איתן גינזבורג: המגבלות קיימות בכל מצב של סגר כלשהו, הרמטי או חלקי.

איתן גינזבורג: המצב שבו מותר להפגין 1,000 מטר ברדיוס הבית שלך חל אך ורק בסגר מוחלט ומלא שבו המשק לא מתפקד.

איתן גינזבורג: ההצעה שלך מדברת על כך שגם במצב של סגר חלקי אי אפשר יהיה להפגין בכלל.

איילת שקד: אנחנו לא אומרים שאי אפשר להפגין, אל תכניס לי מילים לפה.

איתן גינזבורג: אני קורא את מה שכתוב, לכן קראתי לזה נושא חדש.

איילת שקד: אני מדברת על להגביל את ההפגנות.

איתן גינזבורג: ביחס ליועצים המקצועיים כתבתם שזכותם להישען גם על עמדות מקצועיות של מומחים חיצוניים.

איילת שקד: תסתכל על ההסתייגות עצמה.

איילת שקד: ההסתייגות עצמה אומרת שצריך למחוק את גורמי המקצוע, שמספיק שר הבריאות.

איילת שקד: השר מייצג את כל גורמי המקצוע.

איתן גינזבורג: יש גם את הסעיף שאומר שכשיש מצב חירום לא צריכות להיות הגבלות על הממשלה.

איתן גינזבורג: כל הנושאים האלה הם נושאים חדשים.

איילת שקד: לי שרים בכחול לבן ושרים בליכוד אמרו את האמת.

איילת שקד: כולם הסכימו שאפשר היה להסתפק בהגבלות של מרץ.

איילת שקד: אנשים מאבדים את פרנסתם בגלל שלא הצלחתם להגיע להסכמה על ההפגנות.

איילת שקד: זאת חרפה שאתם כולכם תשלמו עליה.

אוסאמה סעדי: מהרגע הראשון אמרנו שזה חוק שבא לבטל כליל את הזכות להפגין, הוא לא בא להגביל אותה.

אוסאמה סעדי: אתה בעצמך, כבוד היושב-ראש, אמרת שלפי סעיף 7(2) אפשר להגביל.

אוסאמה סעדי: עובדה שהמשטרה עם הייעוץ המשפטי לממשלה ועם משרד הבריאות הגיעו למגבלות ולמכסות לגבי מספר המשתתפים.

אוסאמה סעדי: אמרת, אדוני היושב-ראש, שלראש הממשלה זה לא מספיק.

אוסאמה סעדי: ראש הממשלה לא רוצה 1,000, 2,000 או 1,500, הוא רוצה למנוע את כל ההפגנות.

אוסאמה סעדי: מה שקורה עכשיו בחוץ מול הכנסת זו בושה וחרפה, זו אות קין וזה דגל שחור.

אוסאמה סעדי: ברגע שאתה אומר שאתה מגביל את זכות ההפגנה רק ל-1,000 מטר, אתה מאיין כליל את הזכות להפגין.

אוסאמה סעדי: אל תבואו ותגידו לנו שאתם שומרים על הזכות החוקתית הזאת.

מיכל וונש: בגלל זה יש על זה פיקוח של הכנסת.

אוסאמה סעדי: איזה פיקוח?

אוסאמה סעדי: איזו זכות זו להפגין ברדיוס של 1,000 מהבית שלך עם הגבלה של 20 אנשים?

מיכל וונש: זה לא קשור.

אוסאמה סעדי: תבואו ותגידו שאתם אוסרים כליל את ההפגנות.

מיכל וונש: אוסאמה, מדובר בכל הזכויות.

מיכל וונש: מדובר גם על הזכות להתפרנס, גם על הזכות להתפלל.

אוסאמה סעדי: עם כל הכבוד, היועץ משפטי, משרד המשפטים ומשרד הבריאות אמרו שאפשר להפגין בכיכר פריז ומול בית ראש הממשלה.

מיכל וונש: אנחנו מספר אחת בעולם בהדבקות לנפש, אנחנו במצב חירום.

אוסאמה סעדי: אדוני היושב-ראש, אסור לתת יד למהלך כזה.

אוסאמה סעדי: אם היום מגבילים ל-1,000 מטר עם 20 איש, מחר יגידו שזה יהיה גם לא בסגר מלא, גם לא במצב חירום מיוחד.

אוסאמה סעדי: אתה יודע מה המטרה שלהם בסוף?

אוסאמה סעדי: למנוע את כל ההפגנות האלו, במיוחד כשאנחנו מתקרבים לינואר.

בצלאל סמוטריץ': אני רוצה להתייחס לפרוצדורה ולמהות.

בצלאל סמוטריץ': אתה יודע שמה שאתה עושה עכשיו הוא הזוי לחלוטין.

בצלאל סמוטריץ': אתה יכול לשאת את עקרונות הדמוקרטיה בגרונך עד מחר בבוקר, אבל מה שאתה עושה זה בסך הכל משתיק.

בצלאל סמוטריץ': זאת ההסתייגות הכי לגיטימית שעלתה במסגרת הדיון בוועדת חוקה.

בצלאל סמוטריץ': אתם רוצים - תצביעו בעדה, אתם רוצים – תפילו אותה, אתם רוצים – תפילו אותה במליאה.

בצלאל סמוטריץ': הניסיון הוא למנוע אותה, למרות שאלפי הסתייגויות אחרות עלו, נדונו והוצבעו.

בצלאל סמוטריץ': אתה מנסה למנוע את האפשרות להעלות את ההסתייגות הזאת להצבעה, אתה מנסה למנוע להעלות אותה למליאה.

בצלאל סמוטריץ': אנחנו מבקשים להעלות אותה למליאה, ושכל אחד יצביע לפי הבנתו.

בצלאל סמוטריץ': אתם, כנראה, בגלל משמעת קואליציונית תפילו אותה.

בצלאל סמוטריץ': אתה עושה תרגיל באמצעות השימוש בנושא חדש.

בצלאל סמוטריץ': יש אלפי הסתייגויות שהוגשו על החוק הזה.

בצלאל סמוטריץ': רובן חדשות, הן לא קשורות בכלל לנושא החוק.

בצלאל סמוטריץ': פה יש משהו שהוא במהות, שהוא בליבת החוק, שהוא בליבת הוויכוח על האיזונים ועל הגבולות של החוק הזה.

בצלאל סמוטריץ': אתה משתיק את הדיון ואת ההצבעה, אתה מונע מאיתנו כחברי כנסת את הזכות שלנו להצביע על ההסתייגות הזאת בוועדת חוקה, אחר כך במליאה.

בצלאל סמוטריץ': אתה יכול עד מחר לדבר על דמוקרטיה ועל הפגנות, אבל אתה, יושב-ראש ועדת הכנסת, מחסל, סוגר, מרסק את הכנסת, את זכותה, את חובתה לאפשר לחברי הכנסת להביע את עמדתם ולהצביע עליה באמצעות התרגיל הזה של נושא חדש.

בצלאל סמוטריץ': זה לנושא הפרוצדורה.

בצלאל סמוטריץ': עכשיו למהות.

בצלאל סמוטריץ': אני לא נכנס לשאלה עכשיו מה צריך לעשות עם הפגנות, תעשו עם זה מה שאתם רוצים.

בצלאל סמוטריץ': יש ממשלה, יש גורמי מקצוע.

בצלאל סמוטריץ': אם יש שם הדבקות, תגבילו, ואם אין הדבקות, אל תגבילו.

בצלאל סמוטריץ': אני לא חושב שזכות ההפגנה קדושה יותר מזכות התפילה, מזכות הקניין, מזכות התנועה, מזכות הביטוי ומאין ספור זכויות וחירויות שהן לא מוחלטות באף דמוקרטיה.

בצלאל סמוטריץ': כל הזכויות האלו נפגעות אנושות.

בצלאל סמוטריץ': הזכות לפרנסה נפגעת אנושות עכשיו בגלל הקורונה.

בצלאל סמוטריץ': אף אחד בהסתייגות לא ביקש לקבוע שצריך להגביל הפגנות.

בצלאל סמוטריץ': את זה תחליט הממשלה.

בצלאל סמוטריץ': אל תהפכו את הכלכלה, את המשק ואת הפרנסה של אנשים לבני ערובה של המריבות המטופשות שלכם על ההפגנות.

בצלאל סמוטריץ': תנתקו את הזיקה הלא אמיתית, המלאכותית שאתם יצרתם בין הכלכלה והמשק לבין ההפגנות.

בצלאל סמוטריץ': אם מחר ירצו לפתוח את דוכני הפלאפל, את המאפיות, את הטייק אוויי למסעדות, אז יגידו: לא, אי אפשר, כי אם נשחרר את הכלכלה מיד נהיה חייבים לשחרר את ההפגנות.

בצלאל סמוטריץ': אתה לוקח היום את הפרנסה של מאות אלפי אזרחי ישראל, אולי של מיליוני אזרחי ישראל, כבני ערובה לנושא הפגנות.

בצלאל סמוטריץ': תקבע מה שאתה רוצה בהפגנות.

בצלאל סמוטריץ': לא מעניין אותי אם תביא הצעת חוק שאומרת שאסור להגביל הפגנות בכלל.

בצלאל סמוטריץ': אחת מעילות ההתערבות הכי בסיסיות ושמרניות שעליהן אין מחלוקת זה העניין של שיקולים פסולים.

בצלאל סמוטריץ': אם אתה הולך לקבל החלטה עכשיו אם לפתוח דוכן פלאפל, אם לפתוח חנות נעליים לא בגלל השאלה של ההדבקה והמאבק בקורונה אלא בגלל שזה מקביל לך לעניין של הפגנות, זה שיקול פסול, ההחלטה הזאת צריכה להיפסל.

בצלאל סמוטריץ': אתם לא נורמאליים.

בצלאל סמוטריץ': תנתקו את הזיקה.

בצלאל סמוטריץ': זה לא נושא חדש, איתן, אתה יודע שזה לא נושא חדש.

בצלאל סמוטריץ': אתה לא רוצה שזה יביך אותך ואת הליכוד.

בצלאל סמוטריץ': עמית, אני מבטיח לך שלא יהיה מצביע ימין אחד שלא ידע, וזאת המשימה שלי מהיום עד הבחירות, לא חשוב מתי הן תהיינה, שאתה והחברים שלך בליכוד מכרתם את מדינת ישראל.

בצלאל סמוטריץ': הסעיף הזה עכשיו שחייבים את עמדת גורמי המקצוע הוא חסר תקדים בחוקים.

בצלאל סמוטריץ': אתם מכרתם את המשילות, את מה שהימין נאבק עליו שנים, לניסנקורן ולמנדנבליט.

בצלאל סמוטריץ': אתם מוכרים עכשיו את הכלכלה ואת הפרנסה של אזרחים בשביל איזה קשקוש פוליטי של שרידות מטופשת שלכם.

בצלאל סמוטריץ': תתביישו לכם.

אחמד טיבי: מכובדי היושב-ראש, לא רק שכל חבר כנסת יודע, גם כל אזרח במדינת ישראל יודע שכל הוויכוחים וכל הסערה שהייתה בימים האלה בוועדת חוקה סביב החוק הזה, מטרתה אחת ויחידה - לאסור על הפגנות לאורך זמן.

אחמד טיבי: לא רק להגביל אותן, אלא באופן מעשי לאסור אותן לאורך זמן.

אחמד טיבי: מדינת ישראל היא המדינה היחידה בעולם שמחוקקת חוק נגד הפגנות בתקופת הקורונה, אין עוד מדינה כזאת.

אחמד טיבי: נדמה לי שאפילו מדינות עולם שלישי לא חוקקו חוק כזה.

אחמד טיבי: זה מצטרף לזה שמדינת ישראל היא המדינה היחידה ששירותי הביטחון שלה עוקבים אחרי חולי קורונה.

אחמד טיבי: זה נוראי.

אחמד טיבי: נתניהו, למרות שהוא מקטר כל הזמן שההפגנות עוזרות לו פוליטית – אגב, זה ספין שהתחדש רק בשבוע האחרון, הוא לא היה קיים - מאוד-מאוד רוצה לראות את כיכר פריז ריקה.

אחמד טיבי: עסקים קטנים נסגרים, עסקים בינוניים נסגרים, המשק משלם מחיר, אבל מה שחשוב זה שאנשים לא יגיעו לבלפור כדי להפגין.

אחמד טיבי: מי משתף פעולה עם הדבר הזה?

אחמד טיבי: אתם בכחול-לבן.

אחמד טיבי: אני לא יודע מה השיקולים שלכם, אבל זה נראה נורא.

אחמד טיבי: אתם הרי יודעים מה הסגנון של בנימין נתניהו - הוא מעביר את ההגבלה הזאת עכשיו, ואחר כך מאריכים אותה עוד ועוד ועוד.

אחמד טיבי: אנחנו מתדיינים פה על חוק למניעת הפגנות כשמחוץ לכנסת המפגינים מוכים על ידי המשטרה.

אוסנת הילה מארק: התכוונת לכך שהם מרביצים למשטרה.

אחמד טיבי: מוכים על ידי המשטרה.

אחמד טיבי: כדאי שתשקלו את העמדה שלכם שנית, וכדאי שהכנסת תתעורר, זה מדרון חלקלק שאנחנו בתחתיתו.

אחמד טיבי: מדינת ישראל היא המדינה היחידה בעולם שאוסרת הפגנות בתקופת קורונה, כדאי שהעובדה הזאת תהדהד.

עמית הלוי: אני רוצה להתחיל בתשובה לבצלאל סמוטריץ' ולומר שהשיקול שעמד לנגד עיניהם של ראש הממשלה ויושב- ראש הכנסת בעניין הזה היה, על אף שהם מסכימים שמלכתחילה היה ראוי שיהיו תקנות לשעת חירום, שהנזק לבריאות הציבור דרך ההפגנות האלו ודרך העובדה שההפגנות האלו משליכות על כלל הציבור מחייב לשים לזה סוף.

עמית הלוי: אני מכבד את הבקשה הזאת של ראש הממשלה, למרות שאני מסכים עם הדברים שאמרת.

עמית הלוי: השיקול הוא על הכתפיים של ראש הממשלה בניהול המשבר הזה.

בצלאל סמוטריץ': 13 שנים יש לו שיקולים על הכתפיים, לכן הוא מוכר אותנו למערכת המשפטית.

עמית הלוי: אני חושב שהוא עושה את זה משיקולים של בריאות הציבור.

אוסנת הילה מארק: 13 שנים היית שם.

בצלאל סמוטריץ': אני פה חמש שנים.

בצלאל סמוטריץ': היחידים שעשינו היינו אנחנו.

עמית הלוי: אנחנו בחוק הזה, חבריי חברי הכנסת, לא פוגעים בחופש הביטוי, תפסיקו להלך עם המנטרה הזאת בציבור.

עמית הלוי: אף אחד לא פוגע בזכות היסוד של חופש הביטוי.

עמית הלוי: מדובר אולי בצמצום של סעיף אחד בחופש הביטוי.

עמית הלוי: הרשת פתוחה לכולם, כולם יכולים להתבטא.

עמית הלוי: אנחנו מדברים רק על התקהלות, לא על חופש הביטוי, לא על זכות היסוד.

עמית הלוי: חופש הביטוי במדינת ישראל נשמרת גם בעת חירום, יש לה 1,000 ערוצים.

עמית הלוי: אנחנו מדברים על סעיף קטן של התקהלות.

עמית הלוי: היו שלושה-ארבעה אסירי ציון ברוסיה שכל העולם שמע עליהם.

עמית הלוי: כולנו שמענו על הבחורה שהתפשטה על המנורה.

עמית הלוי: לא היו 1,000 אנשים על המנורה, הייתה אחת.

עמית הלוי: השיח כאן הוא כאילו שיש פה דיקטטורה.

עמית הלוי: אמצעי התקשורת עובדים.

עמית הלוי: לא רק שהם עובדים, הם גם לא מפספסים אף הפגנה ואף הזדמנות לצייץ מכל הפגנה.

עמית הלוי: יש אמצעי תקשורת, יש כנסת שיכולה ברוב של 61 לבטל את החוק הזה.

עמית הלוי: העוול הגדול שאתם עושים הוא הפגיעה בבריאות האזרחים, אין עוול יותר מזה.

עמית הלוי: אתם מלינים על חרדים שהולכים ומפגינים.

עמית הלוי: לא רק שיש להם זכות, יש להם חובה דמוקרטית להפגין.

עמית הלוי: הם מפגינים כנגד העוול, כנגד הפשע הזה של להעדיף זכות אחת על פני כל הזכויות האחרות.

מתן כהנא: עמית, אז אל תפיל את זה פה, תן לזה להגיע למליאה.

אוסנת הילה מארק: מיום חמישי מטרללים אותנו כמו שצריך.

אוסנת הילה מארק: ניסינו באיזו שהיא דרך להגיע להבנות, להסכמות, אבל לא הלך לנו.

אוסנת הילה מארק: אני חושבת שמצב התחלואה במדינת ישראל מחייב אותנו לקחת אחריות, לא לטפל עכשיו בזכויות כאלו ואחרות.

אוסנת הילה מארק: זכות לדמוקרטיה היא לא רק זכות להפגנה.

אוסנת הילה מארק: הבוקר אנחנו מתבשרים שחוסמים עשרות חשבונות בפייסבוק של ימניים בלבד.

אוסנת הילה מארק: לא שמעתי פה את סגלוביץ' מדבר, לא שמעתי אף אחד מכם בא ואומר שסותמים פה את הפיות לאנשים.

אוסנת הילה מארק: יש פה בעיה של תחלואה מטורפת.

אוסנת הילה מארק: אל תדאגו, בנימין נתניהו לא הולך לשום מקום, יהיה לכם מלא-מלא זמן להמשיך להפגין, אבל לא עכשיו.

אוסנת הילה מארק: הזמן כרגע הוא לקחת אחריות כנבחרי הציבור ולהגיד שאין התקהלויות.

אוסנת הילה מארק: עד עכשיו לא שמעתם את בנימין נתניהו אומר שהוא נגד הפגנות.

אוסנת הילה מארק: הוא אמר שהוא נגד התקהלויות.

אוסנת הילה מארק: התקהלויות זה אירועים, התקהלויות זה לוויות, התקהלויות זה מסעדות.

אוסנת הילה מארק: יושב פה חבר הכנסת סמוטריץ' שמלין על כך ש-13 שנים לא עשינו כלום.

אוסנת הילה מארק: בכל הזמן הזה הימין, אם בווריאציה כזאת או אחרת, היה בתוך הממשלה.

מתן כהנא: נתניהו נתן מטריית הגנה אווירית, הוא לא נתן שום דבר לעשות.

אוסנת הילה מארק: אם לא הייתם יושבים עכשיו באופוזיציה, לא היית מדבר, היית מרים בעד-נגד כמו ילד טוב.

אוסנת הילה מארק: בגלל שאתם נמצאים מחוץ לקואליציה אתם מנסים לטרלל פה את כולנו מהטריבונה.

אוסנת הילה מארק: תגיד לבנט שיפסיק להסתובב בין העסקים ולהמריד אותם.

מתן כהנא: סוף סוף יש מישהו שמסתכל לעסקים בעיניים.

אוסנת הילה מארק: טוב שהוא נזכר אחרי הרבה שנים שהוא ישב פה.

אוסנת הילה מארק: טוב שנזכר אדון בנט לדאוג לעסקים ולכל העולם.

אוסנת הילה מארק: עכשיו הגיע הזמן לדאוג לציבור.

אוסנת הילה מארק: בריאות הציבור מחייבת התגייסות שלנו, הנבחרים, אל מול הנגיף הזה שמשתולל.

מיכל וונש: אני מוטרדת ממה שאנחנו עושים כאן, מזה שכל מגזר מושך לכיוון שלו.

מיכל וונש: אנחנו בשעת חירום אמיתית.

מיכל וונש: אין מדינה אחרת בעולם שנמצאת במספר כל כך גבוה של נדבקים.

מיכל וונש: אנחנו נמצאים במצב חירום.

מיכל וונש: אני שומעת את מנכ"ל משרד הבריאות אומר שזה הרגע האחרון של כולנו לנסות להשתלט על הדבר הזה, אם זה יהודים, ערבים, מתפללים, מפגינים, חרדים, אנשים שאינם דתיים.

מיכל וונש: ללא אמון הציבור לא נצליח לשמור על בריאות הציבור.

אחמד טיבי: אפילו טראמפ לא הגביל הפגנות.

מיכל וונש: מדובר פה אך ורק בהגבלה.

מיכל וונש: היא מאוד מידתית, היא בחוק, היא מאפשרת ומחייבת את פיקוח הכנסת, היא מדברת על זמן קצר מאוד.

מיכל וונש: את העובדה שעל זה אנחנו מדברים במקום לדבר על תכנית היציאה מהדבר הזה, במקום לדבר על תכנית למיליון מובטלים שלא יודעים איך הם שמים אוכל על השולחן שלהם, את כל זה הציבור רואה.

מיכל וונש: אנחנו במו ידנו פשוט פוגעים באמון הציבור עוד ועוד ועוד.

מיכל וונש: הגיע הזמן שנשים את הדבר הזה מאחורינו, ושהמפגינים יהיו ככל מגזר אחר שנפגע.

מיכל וונש: גם זכות חופש העיסוק, גם זכות הפולחן נפגעות.

מיכל וונש: במדינה היהודית שלי שומרים גם על החופש להפגין וגם על חופש הפולחן.

מיכל וונש: כולם נפגעים, אין פה יוצאים מן הכלל.

מיכל וונש: לא צריך לעשות את זה בתקנות שעת חירום, לא צריך לאפשר למומחים שאינם המומחים שאנחנו מינינו אותם, כי מי יחליט מי יהיו המומחים?

מיכל וונש: האם קהלת, או המכון הישראלי לדמוקרטיה?

מיכל וונש: את מי מהמומחים תקבל, ידידי עמית?

עמית הלוי: מה יקרה כשייגמר החירום המיוחד?

מיכל וונש: אנחנו צריכים למצוא את הדרך להיות מגויסים לדבר הזה באחריות, בממלכתיות.

מיכל וונש: במקום זה כל אחד מושך לכיוון שלו וקורע את מדינת ישראל לגזרים.

תמי סלע: אני רוצה להתייחס לשאלה אם מדובר בנושא חדש או לא.

תמי סלע: הצעת החוק שאנחנו דנים בה בוועדת החוקה עוסקת בהכרזה על מצב חירום מיוחד, על התנאים להכרזה, על מה הסייגים שצריכים לשמור עליהם במצב חירום מיוחד, ועל התשתית העובדתית שצריך להניח לפני הכרזה כזאת.

תמי סלע: כל הנושאים שהוצעו כאן לתיקון מתייחסים או לתנאים להכרזה על מצב חירום מיוחד, או לתשתית העובדתית שצריכה להיות מונחת.

תמי סלע: אגב, ההצעה היא למחוק גם את הצורך להניח את עמדת שר הבריאות וגם את חוות הדעת המקצועית.

תמי סלע: השינוי הוא בתשתית העובדתית שצריכה להיות מונחת לפני הממשלה כשהיא מכריזה על מצב חירום מיוחד.

תמי סלע: יש פה שינויים לעניין הזכות להפגין במצב חירום מיוחד וההגבלות שניתן לקבוע.

תמי סלע: כל הדברים האלה הם במסגרת הנושא שהוועדה דנה בו, אי אפשר לראות אותם כחריגה מגדר הנושא.

תמי סלע: גם בהסתייגות של הרשימה המשותפת מדובר בסוגיה של ההגבלה על הזכות להפגין במצב חירום מיוחד.

תמי סלע: הם מבקשים למחוק את ההגבלה כפי שמנוסחת כרגע בהצעת החוק ולומר שגם במצב חירום מיוחד אין אפשרות למנוע כליל את הזכות להפגין.

תמי סלע: גם פה מדובר בשינוי בהיקף של ההגבלות שניתן להטיל על הזכות להפגין.

תמי סלע: אין פה חריגה מגדר הנושא של הצעת החוק, זה בפירוש עוסק בהגבלות על הזכות להפגין.

מתן כהנא: בשורה התחתונה, מבחינתך זה אינו נושא חדש.

תמי סלע: אף אחד מהדברים האלה הוא לא נושא חדש.

מתן כהנא: כולנו שמענו את היועצת המשפטית של ועדת חוקה אומרת שלא מדובר בנושא חדש.

מתן כהנא: מה שאנחנו רואים פה עכשיו זה תעלול פוליטי קטן של יושב-ראש הוועדה, שלא מאפשר לחברי הכנסת להצביע על נושא למרות שברור לכולם שזה לא נושא חדש.

מתן כהנא: תעלול פוליטי מלא לחלוטין.

מתן כהנא: אם אין פה נושא חדש, תביאו את זה למליאה.

מתן כהנא: אולי אתם לא כל כך סומכים אחד על השני, אתם לא יודעים מה יקרה במליאה, אתם חוששים שאנשים יצביעו הפוך ממה שאתם חושבים.

מתן כהנא: אני חושב שיש פה ביזיון.

מתן כהנא: אתם, כחול לבן, גוררים יחד עם הליכוד את כל הכלכלה להרס מוחלט רק מכיוון שאתם לא סומכים אחד על השני.

מתן כהנא: כורכים פה את נושא ההפגנות בנושא הסגר.

מתן כהנא: זה פשוט חוק עלוב.

מתן כהנא: אתה בעצמך אמרת שיש תקנות שהן מספיק טובות לדבר הזה.

מתן כהנא: עכשיו אני רוצה להגיד לכל אזרחי ישראל הימניים, מי שהגיש את ההסתייגויות האלו זה הליכוד.

מתן כהנא: אנחנו הצטרפנו להסתייגויות האלו.

מתן כהנא: השר לביטחון פנים ניסה להביא לישיבת הממשלה בשבוע שעבר יועץ משפטי חיצוני.

מתן כהנא: בגלל שהם פחדו שכחול לבן יפרקו להם את הממשלה, הם לא נתנו ליועץ המשפטי הזה להיכנס.

מתן כהנא: יש פה הסתייגות שסוף סוף תאפשר לממשלה לשמוע יועצים משפטיים אחרים.

מתן כהנא: זאת ההסתייגות שהליכוד הגיש אותה.

מתן כהנא: בגלל שהם כאסקופה נדרסת בפני כחול-לבן הם משכו את ההסתייגות הזאת.

מתן כהנא: אנחנו רואים שוב ושוב שהליכוד רק מדבר, הוא לא עושה שום דבר שקשור בהתמודדות עם העריצות המשפטית של היועץ המשפטי לממשלה בהקשר הזה.

מתן כהנא: הליכוד שוב פעם מונע אפשרות להביא ייעוץ משפטי אחר לממשלה.

איתן גינזבורג: אני רוצה להצטרף לדברים שאמרה חברת הכנסת מיכל וונש.

איתן גינזבורג: אנחנו באמת במצב חירום אמיתי.

איתן גינזבורג: יש פה מצב תחלואה שעולה ומאמיר, אנחנו מגיעים לכדי 8,000 מאומתים ביום.

איתן גינזבורג: במצב כזה מבקשים לעשות סגר מלא.

איתן גינזבורג: כשיש סגר מלא, מוחלט והרמטי כמו שמוצע, יש הגבלה על הפגנות וגם הגבלה על תפילות.

איתן גינזבורג: אנחנו לא אוסרים את ההפגנות, חשוב להגיד את זה.

איתן גינזבורג: בפרק זמן מוגבל חייבים לעשות את כל מה שאפשר כדי להשתלט על הנגיף.

איתן גינזבורג: כל שבוע מחדש ההחלטה תצטרך להיות מאושרת בממשלה ויהיה פיקוח פרלמנטרי.

איתן גינזבורג: הדמוקרטיה לא מתה.

איתן גינזבורג: ההצעה של חברת הכנסת שקד מביאה סיום לדמוקרטיה, כי היא מאפשרת לממשלה משילות מוחלטת בלי פיקוח פרלמנטרי, בלי יכולת להתייעץ עם גורמי המקצוע, בלי לבקש אנשים חיצוניים.

איתן גינזבורג: לפני שנעבור להצבעה, יש בקשה להתייעצות סיעתית של יש עתיד.

איתן גינזבורג: נתכנס כאן להצבעה ב-12:55.

איתן גינזבורג: אני מעלה להצבעה את הטענה שלי לנושא חדש על ההסתייגויות שהגישה חברת הכנסת איילת שקד.

איתן גינזבורג: מי בעד נושא חדש, ירים את ידו?

איתן גינזבורג: מי נגד?

איתן גינזבורג: בעד – 12

איתן גינזבורג: נמנעים – אין

מתן כהנא: רביזיה.

איתן גינזבורג: הטענה לנושא חדש של חבר הכנסת סגלוביץ' הוסרה.

איתן גינזבורג: בקשת יושב-ראש ועדת הכספים להקדמת הדיון בהצעת חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תוספת למענק לעובד בעד עבודה בתקופת ההתמודדות עם נגיף הקורונה), לפני הקריאה השנייה והשלישית.

שגית אפיק: הצעת חוק מס הכנסה שלילי קובעת מענקים לאוכלוסיות החלשות ביותר.

שגית אפיק: סוכם בין הוועדה לבין משרד האוצר שאם הוועדה והמליאה יצליחו להעביר את ההצעה הזאת היום, הם ישלמו מקדמה למענקים האלה כבר מחר, ולכן הדחיפות והבקשה לשחרר מחובת הנחה.

מיכאל מלכיאלי: החוק הזה הוא רע במקצת.

מיכאל מלכיאלי: למה הוא רע במקצת?

מיכאל מלכיאלי: כי החוק הזה מפלה אוכלוסיות שונות.

מיכאל מלכיאלי: עצם זה שהחוק לא מאפשר לנשים פחות מגיל 23 להגיש, זה דבר לא מובן.

למה לא תיקנו את זה?

מיכאל מלכיאלי: ביקשנו בוועדה, אבל משרד האוצר התעקש.

מיכאל מלכיאלי: אין שום היגיון למה אישה בת 24 יכולה ואישה בת 22 לא יכולה.

שגית אפיק: הוועדה לא סיימה את הדיון בעניין הזה.

שגית אפיק: התיקון הזה מתייחס למענק ספציפי.

שגית אפיק: הוועדה תדון בשאלה הזאת.

יש לי הצעת חוק כזאת.

שגית אפיק: ראיתי, עד גיל 21.

שגית אפיק: אפשר לחוקק את ההצעה שלך באופן זמני לתקופה הזאת, למענק הזה.

אוסאמה סעדי: אנחנו כבר אמרנו שמבחן הגיל לא צריך להיות קריטריון.

אוסאמה סעדי: זה התחיל בצעירים הערבים מ-18 עד 20 שהחרגתם בחל"ת.

איתן גינזבורג: נעלה את זה להצבעה.

איתן גינזבורג: מי בעד הקדמת הדיון בהצעת חוק להגדלת שיעור השתתפות בכוח העבודה ולצמצום פערים חברתיים (מענק עבודה), ירים את ידו?

איתן גינזבורג: מי נגד, מי נמנע?

איתן גינזבורג: בעד – 10

איתן גינזבורג: נמנעים – אין

איתן גינזבורג: הקדמת הדיון אושרה.

איתן גינזבורג: חברים, תודה רבה, הישיבה נעולה.